Προς τον

ΠΑΝΕΛΛΗΝΙΟ ΣΥΛΛΟΓΟ ΣΥΝΤΑΞΙΟΥΧΩΝ

ΤΗΛΕΠΙΚΟΙΝΩΝΙΩΝ-ΟΜΙΛΟΥ 0ΤΕ

Βερανζέρου 13 ΑΘΗΝΑ

 Δεκέμβριος 2021

 28η ΓΑΣ 10,11 και 12/11/2021

Οι απόψεις μου, ως Γασίτη, που ανελλιπώς και τη δέουσα προσοχή, παρακολούθησα τις εργασίες της ΓΑΣ όλο το τριήμερο των εργασιών της, αλλά και ενός μέλους, που είχε τη χαρά να είναι σύνεδρος πολλών ΓΑΣ, αλλά και την τύχη να διευθύνει αρκετές από αυτές κατά κοινή ομολογία με επιτυχία :

Η πρώτη μου άποψη-θέση, είναι ότι δεν έπρεπε λόγω της επιδημίας να προγραμματιστεί και κύρια να πραγματοποιηθεί ΓΑΣ και μάλιστα σε μια αίθουσα χωρίς παράθυρα για φυσικό εξαερισμό της, αλλά ούτε μηχανικό. Ακόμη χειρότερα η γειτνιάζουσα αίθουσα που και χρησιμοποιείτο στα διαλείμματα κυρίως για καφέ και συναθροιζόμαστε ασφυκτικά ο ένας δίπλα στον άλλο, όρθιοι και χωρίς μάσκα ,ιδίως την τελευταία μέρα που προσφέρθηκαν αναψυκτικά , καφέδες και snacks .

Με την έναρξη των εργασιών , την πρώτη μέρα , παραλάβαμε και το φάκελο που περιείχε το Διοικητικό Απολογισμό, τον Οικονομικό Απολογισμό και Προϋπολογισμό, τον προγραμματισμό Δράσης , το ισχύον Καταστατικό του 2017, το σχέδιο τροποποίησης των άρθρων του Καταστατικού και μπλοκ – στυλό για σημειώσεις .

Γίνεται αντιληπτό ότι δεν ήταν δυνατόν να διαβαστούν και κυρίως να μελετηθούν , ειδικότερα τα οικονομικά στοιχεία και οι προτάσεις για τροποποίηση του Καταστατικού ,αφού , όπως προαναφέρθηκε, με το που άρχισαν οι εργασίες θα έπρεπε και μάλιστα με αυξημένη προσοχή, να παρακολουθούμε τους ομιλητές .

Κρίνω σκόπιμο να αναφερθώ και θα αναφερθώ:

 1ον Στα αποτυπωμένα οικονομικά στοιχεία του Οικονομικού Απολογισμού 2020 και σε εκείνα του Οικονομικού Προϋπολογισμού 2021. (περιορισμένη αναφορά έγινε και κατά τις εργασίες).

Ο Οικονομικός Απολογισμός του 2020 ήταν μία σελίδα (ΕΣΟΔΑ ΚΑΙ ΕΞΟΔΑ) χωρίς καμία αναφορά στα ποσά που αναφέρονταν. Π.χ. στα Έσοδα υπάρχει ένα ποσό 44.682.95 € ως χορηγίες , χωρίς καμία αναφορά στο από πού προέρχονται. Στα Έξοδα υπάρχει το ποσό των 586.392,73 € (συνολικά ) χωρίς καμία αιτιολογία που και πως δαπανήθηκαν και ειδικότερα οι δαπάνες Διοικητικού Συμβουλίου (12.858,46 €) , τα έξοδα κίνησης και παράστασης της Ε.Ε.(27.600,00 €) , τα έξοδα ΓΑΣ (503,71€) που το 2020 δεν είχαμε ΓΑΣ , αλλά και Λειτουργικές δαπάνες Γραφείου (70.871,89 €) αναιτιολόγητες . Δεν υπαινίσσομαι ατασθαλίες , αφού άλλωστε δεν μπορώ να τα ελέγξω, αλλά καλούμαστε όλοι οι Γασίτες, ως μέλη κυρίαρχου Οργάνου, να αποφανθούμε με την ψήφο μας. Δυστυχώς, κάποιοι, μας θεώρησαν για άσχετους και ότι σίγουρα θα ψηφιστούν, αφού ποντάρουν στην διαμορφωμένη πλειοψηφία.( αλλά δεν καταλαβαίνουν το πόσο υποτιμούν και μειώνουν τους συναδέλφους. Το ήθος και η ανθρώπινη αξιοπρέπεια δεν πιστεύω ότι βρίσκονται σε βαθειά ύφεση). Ίσως κάποιοι πουν πως μα ,υπάρχει η Ελεγκτική Επιτροπή που και τα βρήκε όλα ένταξει . Όποιος το ισχυρίζεται είναι λάθος γιατί **εγώ καλούμαι** να ψηφίσω και όχι η Ελεγκτική Επιτροπή η οποία θα πρέπει με την έκθεσή της απλά και μόνο να με συνδράμει στην σωστή απόφασή μου . Πέραν του γεγονότος ότι η Ελ. Επ. στην έκθεσή της με α/α 5 αναφέρει : Παρατηρήθηκε υπέρβαση του προϋπολογισμού για το 2020 , ως προς την αμοιβή φοροτεχνικού κατά 869,60 € , λόγω τακτοποιήσεων Κτηματολογίου. Επίσης , υπέρβαση **εκτάκτων επιχορηγήσεων** Περιφ. Τμημάτων κατά 1.134,88€ , προς τακτοποίηση εκκρεμοτήτων του Περιφ.Τμήματος της Μυτιλήνης . ΚΑΙ συνεχίζει στην επόμενη παράγραφο : Κατά τον έλεγχο των δικαιολογητικών η Ελ. Επ. διαπίστωσε εφαρμογή των προβλεπομένων από το νόμο και το καταστατικό του Σωματείου διατάξεων (πιάστ΄ αυγό και κούρεψτο).

Δηλαδή η Ελ. Επ. είδε ένα φύλλο από ένα δένδρο και όχι το δάσος, γιατί:

Στον προϋπολογισμό του 2021, στα μεν Έσοδα το ποσό από χορηγίες ανέρχεται σε 30.000,00€ σε αντίθεση με τον απολογισμό του 2020 που ήταν 44.682,95 € , δεν αιτιολογείται η διαφορά για να μάθουν και οι Σύνεδροι. Δεν είδε επίσης ότι στον ίδιο προϋπολογισμό (2021) τα Έσοδα του έτους προϋπολογίζονται στο ποσό των 734.500,00€ και τα Έξοδα σε 955.000,00 € . Δεν προβλημάτισε την Επιτροπή , αν πραγματικά εκτελεστεί ο προϋπολογισμός έτσι όπως έχουν εκτιμήσει, που θα βρουν τα λεφτά της υπέρβασης (220.500,00€) . Θα μου πείτε ότι υπάρχει το αποθεματικό. Κανένας οικονομικός παράγοντας δεν θα το έβλεπε έτσι . Και εν πάση περιπτώσει σε κάποια ποσά η διαφορά των προϋπολογισθέντων από εκείνων των απολογισθέντων ανέρχεται στο 100% . Για ποια υπέρβαση μας μιλάει η Ελ. Επ. Και αφού αναφέρεται στο νόμο και το καταστατικό θα πρέπει να γνωρίζουν ότι ο προϋπολογισμός από τον απολογισμό δεν πρέπει να διαφέρουν περισσότερο του 15%. Δικαιολογείται μόνο στις ακραίες περιπτώσεις που λόγω έκτακτων αναγκών δεν πραγματοποιήθηκαν ή πραγματοποιήθηκαν άλλα από τα προβλεπόμενα . Σε κάθε περίπτωση όμως επιβάλλεται να αναφέρονται στην έκθεση.

Θα αναφερθώ π.χ. στο ποσό των 60.000,00€ πρόβλεψη για κάθε χρόνο ώστε στον τρίτο χρόνο που θα έχουμε εκλογές να έχουμε ένα αποθεματικό 3Χ60.000= 180.000,00€.

Ούτε αυτοί που το πρόβλεψαν , ούτε και η ΕΛ.ΕΠ. δεν κατάφεραν να το απεικονίσουν στα οικονομικά στοιχεία σωστά και άρα τον τρίτο χρόνο , το χρόνο των εκλογών δεν θα υπάρχει το αποθεματικό των 180.000,00€.

Ειδικότερα θα έπρεπε και δεν έγινε:

Όταν στον προϋπολογισμό του πρώτου έτους της τριετίας των εκλογών θεσπίσουμε το ποσό των 60.000€, στον απολογισμό του έτους θα μπουν 60.000€ στα έξοδα και 60.000€ στα Έσοδα ως αποθεματικό εκλογών και μέσα σε παρένθεση 1/3 .

Το δεύτερο χρόνο πάλι από 60.000 στον προϋπολογισμό και στα έξοδα του απολογισμού αλλά στα έσοδα στο λογαριασμό αποθεματικό θα μπουν 120.000 και στην παρένθεση 2/3 και τον τρίτο χρόνο πάλι 60.000 και 60.000 , ως παραπάνω και στο λογαριασμό αποθεματικό 180.000 και στην παρένθεση 3/3.

 Έτσι στο χρόνο των εκλογών θα έχουμε τα χρήματα που θα απαιτηθούν για τις εκλογές .

Αλλά εδώ υπάρχει και κάτι άλλο που διεγείρει την προσοχή και επιφέρει ξεσηκωμό. Ποιοι άραγε παράγοντες εκτινάσσουν τις Εκλογικές Δαπάνες, σε τέτοια ανεπίτρεπτα οικονομικά ύψη; Ουδέποτε στο παρελθόν, που και τα μέλη μας ήταν περισσότερα προβλέφθηκαν και πολύ περισσότερα δαπανήθηκαν ποσά μεγαλύτερα των 90.000 €. Αυτός ο διπλασιασμός ως προ τί:

Για μένα και είμαι διατεθειμένος να το συζητήσω με όποιον επιθυμεί , τα οικονομικά στοιχεία είναι γραμμένα τόσο ανορθόδοξα και τσαπατσούλικα που ή υπάρχει σκοπιμότητα ή γράφτηκαν τελείως επιπόλαια γιατί δεν μπορώ να φανταστώ ότι γράφτηκαν από ανίδεους.

2ον Κατά την τοποθέτηση των ομιλητών και ενώ η ΓΑΣ είχε ως θέματα εκείνα που αφορούσαν τα έτη 2020 και 2021 , σύμφωνα με το Πρόγραμμα Εργασιών , δυστυχώς ο Πρόεδρος της ΓΑΣ, επέτρεψε στους συναδέλφους Κούνα Ν. και Σεργιάννη Α. ( πρόεδρο και γραμματέα της διορισμένης προσωρινής Διοίκησης και ειδικού σκοπού , σύμφωνα με τις υπ. Αρ. 2447/2018 και 1138/2019 Αποφάσεις του Μονομελούς Πρωτοδικείου Αθηνών ) να αναφερθούν σε Γενικό Απολογισμό της δικής τους Διοίκησης του 2019. Πέραν του γεγονότος ότι δημιουργήθηκε αναταραχή στην αίθουσα και με την παρέμβαση του κ. Λουκόπουλου, ο οποίος προφανώς για να μην νομιμοποιήσει την αυθαιρεσία ουδόλως αναφέρθηκε στα πεπραγμένα του 2019 και ζήτησε, από το Προεδρείο της ΓΑΣ, αλλά και τη Διοίκηση του Συλλόγου, να σταματήσει κάθε αναφορά σε εκείνη την περίοδο, αφού όπως είπε κάθε τέτοιου είδους αναφορά επιβαρύνει ακόμα περισσότερο την υπόθεση εκκαθάρισης και επιβραδύνει την κανονικότητα στο Σύλλογο και για μένα πολύ καλά έκανε, άλλωστε τι νόημα είχε η Εισήγηση του Διοικητικού Συμβουλίου, στο Σώμα για να εκλέξουμε Ελεγκτική Επιτροπή(είχε αποφασιστεί στο Δ.Σ.), με σκοπό να ελέγξει την Οικονομική Διαχείριση της περιόδου Οκτώβριος 2018- Δεκέμβριος 2019.

Δυστυχώς για όλους μας, καμία προσπάθεια δεν έγινε, από τους θεσμικούς παράγοντες, προκειμένου να περιοριστεί η αναφορά σε εκείνη την περίοδο και είναι απορίας άξιον το γεγονός ότι για να επέλθει σχετική καταλαγή θα έπρεπε να ακουστεί από τον Λουκόπουλο, εις βάρος του οποίου ακούστηκαν παράπονα εκ μέρους του συναδέλφου Κούνα, ότι με Αγωγή του, ζητά από αυτόν, τον συνάδελφο Σεργιάννη, αλλά και το Σύλλογο από 300.000 € για συκοφαντική δυσφήμιση που του έγινε, από τους ίδιους με το που διορίστηκαν << για να μη διαμαρτύρεστε θα σας κάνω έκπτωση και αντιπρόταση, καταθέστε στο Αντικαρκινικό Νοσοκομείο, ή στην Κιβωτό, το ποσό των 7.000 € ο καθένας από τον προσωπικό σας λογαριασμό και θα αποσύρω την αγωγή>>.

Γίναμε παιδική χαρά, με όλα αυτά που συνέβησαν, αλλά και συμβαίνουν. Γιατί άλλωστε, δεν θα μπορούσαν να τοποθετηθούν και άλλοι συνάδελφοι, αρκετά ενημερωμένοι για τα γεγονότα εκείνης της περιόδου, μιας περιόδου προς αποφυγήν, και τούτο γιατί και οι δικές τους παρεμβάσεις, αν επιτρέπονταν από τον Πρόεδρο αλλά και εκείνες των του πρώην Προεδρείου της διορισμένης Διοίκησης, ήταν εκτός θέματος.

 Είναι γνωστό ότι θέμα που δεν αναγράφεται στην Η.Δ. δεν μπορεί να συζητηθεί και αν συζητηθεί δεν λαμβάνεται υπόψη και κάθε απόφαση επί αυτού δεν είναι **ακυρώσιμη, αλλά άκυρη** και κατά συνέπεια ο Πρόεδρος της ΓΑΣ θα έπρεπε να ζητήσει την διαγραφή από τα Πρακτικά των όσων καταχρηστικά ελέχθησαν και αναφέρονταν στα πεπραγμένα της Διοίκησης του 2019. Άλλωστε το θέμα εκείνης της περιόδου δεν έχει κλείσει , αφού στη ΓΑΣ δεν έχει έρθει προ συζήτηση (Δ/κός Απολογισμός , Οικονομικός κλπ).

3ον Μετά την εξαιρετική και καθ΄ όλα άψογη ομιλία του προέδρου του Περ/κού Τμήματος Πατρών κ. Ζίγκηρη Γ. , με αφορμή μια φράση –<< πείτε μας τι θα το κάνουμε το γραφείο που μας επιβάλλατε να το ξενοικιάσουμε>>- ( για να θυμίσω το γεγονός του Γραφείου, θα αναφέρω ότι είχε από το τμήμα μας αγοραστεί ένα Γραφείο , γειτνιάζων προ το Γραφείο του Συλλόγου με σκοπό αυτό να γίνει Κοινωνικό Ιατρείο, όπως είχε προγραμματιστεί και αποφασιστεί μαζί με την Αθήνα και τη Θεσσαλονίκη. Ωστόσο και επειδή καθυστερούσε να υλοποιηθεί η απόφαση αυτή και με την έγκριση των Αθηνών , παρέμεινε νοικιασμένο – όταν αγοράστηκε υπήρχε ο ενοικιαστής –Για την ιστορία αναφέρεται ότι με επιστολές το Περιφ/κό Τμήμα ήταν αντίθετο για τη διακοπή της ενοικίασης του Γραφείου και το αιτιολογούσε επαρκώς από κάθε άποψη. Επίσης δεν κρίθηκε αναγκαίο να εγκαταστήσει ιατρείο καθόσον λόγω της άϋλης συνταγογράφησης θα ήταν λάθος να δαπανώνται επί πλέον χρήματα ).

Ο Πρόεδρος του Συλλόγου κ.Κουτσιμπογιώργος Γ. ανέβηκε στο βήμα και προφανώς παραπληροφορημένος και μάλλον πικραμένος ανάφερε ότι η Πάτρα και η Θεσ/κη έχουν δεύτερα γραφεία και άλλες Περιφ/ρειες δεν έχουν κανένα.(το γιατί κάποια ή κάποιες Περ/ρειες δεν έχουν, αυτό αφορά την Κεντρική Διοίκηση αφού η ΓΑΣ έχει πάρει αποφάσεις για την αγορά και στέγαση σε ιδιόκτητα Γραφεία όλων των Περιφερειακών Τμημάτων ). Και συνέχισε : <<Με την Πάτρα έχουμε ένα πρόβλημα και είναι οικονομικό γιατί τα χρήματα για την αγορά του δεύτερου Γραφείου διατέθηκαν από την Αθήνα ,όπως φαίνονται από τα οικονομικά μας στοιχεία, σε αντίθεση με την Πάτρα που ισχυρίζεται ότι διέθεσε τις 50.000 δραχμές από τις περίπου 70.000 δραχμές που κόστισε, και κατά συνέπεια θα δούμε στη συνέχεια >> .

Τα λάθη είναι ανθρώπινα και προς θεού , ουδόλως θα το ανέφερα αφού μέσα σε μια ώρα το θέμα είχε διευκρινιστεί και ο Πρόεδρος αναγκάστηκε να ζητήσει συγνώμη.

Ζητήθηκε όμως να μάθουμε πώς προέκυψε το θέμα και μάθαμε ότι ο συνάδελφος Πατατούκας Δ. πήρε , δεν ξέρω με πια αρμοδιότητα, και γιατί, τον κ. Οικονομόπουλο Α. και μετά την επικοινωνία αυτή ενημέρωσε τον πρόεδρο του Συλλόγου για αυτά που συζητήθηκαν.

Η σκιά της καταγγελτικής αναφοράς του Προέδρου πλανιόταν στην αίθουσα και μετά την αναφορά του πρώην Προέδρου, του κ. Λουκόπουλου στις αγορές όλων των Γραφείων και ειδικότερη αναφορά του στην Πάτρα και την Τρίπολη.

Η παρεξήγηση, μετά την ομολογουμένως άστοχη και άκαιρη καταγγελία του Προέδρου έληξε όταν μετά από τα όσα ακούστηκαν επικοινωνήσαμε με την κ. Ρούσα Α. (ταμία του Συλλόγου) και της ζητήσαμε να ελέγξει την κίνηση του Τραπεζικού λογαριασμού την εκείνη επίμαχη περίοδο, αφού βάσιμα η Πάτρα είχε εμβάσει στον κεντρικό λογαριασμό το ποσό των 50.000 €, ώστε να εκταμιευθεί όλο το ποσό από εκεί αφού η αγορά ανήκει στην ΑΘΗΝΑ.

 Έτσι τα χρήματα βρέθηκαν και αποδείχθηκε ότι η πληροφόρηση του Προέδρου ήταν εσφαλμένη και η καταγγελία του άκαιρη.

Μετά από αυτό η όλη παρεξήγηση ,ως προαναφέρθηκε, έληξε.

Όμως στην ΓΑΣ, από την Πάτρα ήταν ο Πρόεδρος ,ο Αντιπρόεδρος , ο Γραμματέας και ο ειδικός Γραμματέας και δυστυχώς , αυτό καθ΄ αυτό το γεγονός, πραγματικά μας έθιξε , δεν ρωτήθηκε κανείς για το θέμα πριν καταγγελθεί στη ΓΑΣ και έτσι έστω και προς στιγμή, να δημιουργηθεί η εντύπωση της κακοδιαχείρισης και της οικονομικής ατασθαλίας. Δεν υπολογίστηκε καθόλου το Δ.Σ. του Τμήματος αλλά ρωτήθηκε ο συνάδελφος που έχει αποχωρήσει χρόνια από το Δ.Σ. και που από τότε δεν έχει εμφανιστεί ποτέ στο Σύλλογο αλλά ούτε στις Γ.Σ. μας , έχει τελείως αποκοπεί , με δική του ευθύνη , από το Σύλλογο. Η αγνόηση και η παράκαμψη του Δ.Σ. με υποχρέωσε να αναφέρω το γεγονός και όχι αυτό καθεαυτό το ανθρώπινο λάθος του Προέδρου, που θέλω να πιστεύω ότι προήλθε από παραπληροφόρηση.

Εκείνα τα <<όλοι μαζί μπορούμε κλπ>> είναι για άλλα λόγια ν΄ αγαπιόμαστε .

4ον. Μετά τις ομιλίες των μελών του Δ.Σ. (Διοικητικός απολογισμός, Οικονομικός απολογισμός και προϋπολογισμός και προγραμματισμός Δράσης, τοποθετήθηκαν , οι συνάδελφοι της Περιφέρειας αναπτύσσοντας ο καθένας το θέμα που είχε επεξεργαστεί και αφορούσε την Περιφέρειά του ή Γενικά τα μέλη μας .

Προσωπικά και νοιώθω ικανοποίηση για αυτό, αναφέρθηκα στην **θετική προσωπική διαφορά** που κατάφορα αδικεί και εξουθενώνει τους παλιούς συνταξιούχους και προσπάθησα να αποδείξω πως είναι ανεπίτρεπτη η διάταξη αυτή του νόμου και είναι πλέον ανάγκη ο Σύλλογος να αναλάβει πρωτοβουλία ( έκανα κάποιες προτάσεις ), και σε συνεργασία και με άλλες συνταξιουχικές οργανώσεις να κινηθούν με όλες τις συνδικαλιστικές δυνατότητες που η νομοθεσία τους επιτρέπει. Θέλω να πιστεύω ότι κατανοήθηκε από όλους η μεγάλη αδικία για τους παλιούς συναδέλφους και μάλιστα στο ψήφισμα τέθηκε ως πρώτο αίτημα. Βέβαια τα ψηφίσματα , όλοι γνωρίζουμε , ότι πάνε κατευθείαν στο καλάθι των απορριμμάτων. Περιμένω συνδικαλιστικές ενέργειες και οι οποίες μέχρι σήμερα δεν έχουν έρθει.

Με τούτα και με κείνα το πρώτο διήμερο πέρασε και κατά την άποψή μου δεν δικαιολόγησε την ανάγκη πραγματοποίησης της ΓΑΣ , εν μέσω πανδημίας, που δυστυχώς αρκετοί συνάδελφοι , μεταξύ των οποίων και ο γράφων, φέραμε στα σπίτια μας τον κορωνοϊό .

5ον. Η Τρίτη μέρα ήταν αφιερωμένη στην ψήφιση της τροποποίησης του Καταστατικού.

Εδώ θα αναφερθώ καταρχήν στην Εφορευτική Επιτροπή. Είναι αλήθεια πως επρόκειτο για προσωρινή Εφορ. Επιτροπή , αφού η διορισμένη Διοίκηση δεν είχε ενδιαφερθεί να ορίσει ,να εκλέξει, να βγάλει , να ψηφίσει , να ζητήσει αρμοδίως να διορίσει, δεν είναι δικό μου θέμα , αλλά αυτών που ήταν , που όλα, κατά δήλωσή τους, καλά τα έκαναν. Ε! δεν τα έκαναν.

Είναι επίσης αλήθεια ότι το παρόν Δ.Σ. είχε ενημερώσει τις Περιφέρειες , πριν το συζητήσει στη συνεδρίασή του , να αποστείλουν τις απόψεις τους για την ψήφιση μιας προσωρινής Εφορ. Επιτροπής , απαραίτητη για να γίνει η ΓΑΣ και να ψηφίσει , όπως προβλέπεται, την Εφορ. Επιτροπή μέχρι τις προσεχείς εκλογές .

Η πρόταση του Περιφ. μας Τμήματος , ήταν να οριστεί μια επταμελής προσωρινή εφ. Επιτροπή και τούτο , ως προς τον αριθμό, γιατί δεν είναι κάτι διαφορετικό το έργο που θα καλείτο να κάνει η προσωρινή από εκείνο της εκλεγμένης. Έτσι θα είμαστε σύμφωνοι , ως προς τον αριθμό των μελών , με το καταστατικό. Επί πλέον ζητήσαμε οι επτά να έβγαιναν , ένας από κάθε παράταξη και για του πλέον από ένας ακόμη από τις πολυμελέστερες παρατάξεις .

Τι πιο δημοκρατικό , αν πιστεύουμε στη Δημοκρατία.

Τελικά το Δ.Σ. , προφανώς με την πλειοψηφία που διαθέτει, ψήφισε τριμελή Εφ.Επ. Με τι σκεπτικό δεν κατάλαβα.

Και ερχόμαστε στη συζήτηση για την τροποποίηση του Καταστατικού.

Και εδώ μια άλλη ανορθόδοξη και πρωτόγνωρη διαδικασία.

Όπως στην αρχή ανέφερα, μας είχαν διανείμει τις προτάσεις. Ποιες προτάσεις όμως, αυτές της επιτροπής μας έδωσαν.

Δηλαδή το Δ.Σ. αποφάσιζε κατά όπως , ενδεχόμενα , το συνέφερε.

Σε προηγούμενη ΓΑΣ, είχαμε πάρει απόφαση, αλλά και ορίσει επιτροπή εισήγησης στο Δ.Σ. επεξεργασίας τροποποίησης άρθρων του Καταστατικού. Η εισήγηση της επιτροπής να στέλνονταν στις Περιφέρειες και εντός τακτής προθεσμίας οι τελευταίες θα απαντούσαν με τις ενδεχόμενες δικές τους προσθήκες . Τότε και μόνο τότε το ΔΣ θα τις επεξεργάζονταν , θα έκαναν και τις δικές τους ενδεχόμενα διορθώσεις και στη συνέχεια το τελικό κείμενο των τροποποιήσεων που θα κατέληγε το ΔΣ , αυτό και μόνον αυτό με εισήγησή του θα έρχονταν προς ψήφιση στη ΓΑΣ. Για την ιστορία θα υπήρχε η εισήγηση της επιτροπής και η εισήγηση του ΔΣ . Η τελευταία θα αναγιγνώσκονταν ,άρθρο άρθρο, και θα ψηφιζόταν. Αν συγκέντρωνε τα ¾ των ψήφων των παρόντων , η τροποποίηση κάθε άρθρου, θα πέρναγε άλλως θα απορρίπτονταν. Δηλαδή έτσι όπως ήρθε η εισήγηση των προτάσεων τροποποίησης των άρθρων του καταστατικού , από πουθενά δεν προκύπτει ότι οι προτάσεις ετύγχαναν και της έγκρισης του Δ.Σ. Και τούτο γιατί αν είχαν εγκριθεί από το ΔΣ θα έρχονταν, όπως έπρεπε , ως εισήγηση του ΔΣ .

Κατά την ψηφοφορία καμιά διαδικασία δεν τηρήθηκε αφού τις αποφάσεις τις έπαιρνε ο πρόεδρος της ΓΑΣ και όχι η χαμένη στην αίθουσα τριμελής επιτροπή.

Και το πιο σπουδαίο : από την τροποποίηση του καταστατικού στη ΓΑΣ του ΝΟΕΜΒΡΙΟΥ 2013 μέχρι σήμερα ο Σύλλογος βρίσκεται στις Δικαστικές αίθουσες,

γιατί κάποιοι συνάδελφοι, ευτυχώς ελάχιστοι και που μετριούνται στα δάκτυλα της μιας χειρός , είχαν καταγγείλει τον τότε πρόεδρο και Γ. Γραμματέα για πλαστογραφία ( αθωώθηκαν) για δύο άρθρα το 4 και το 23 για μη ψήφισή τους. Το πρώτο, ας πούμε τροποποιήθηκε ή επαναδιατυπώθηκε, το δεύτερο που ήταν και το πιο ουσιαστικό όχι !! Είναι το άρθρο που αναφέρεται στο πως γίνονται οι εκλογές . Με την ευκαιρία θα επισημάνω ότι με το άρθρο αυτό έγιναν οι εκλογές του 2014 , 2017 , 2019 και πιστεύω και οι προσεχείς εκλογές 2022. Και τούτο γιατί μια χαρά είναι το άρθρο και μόνο από συνδικαλιστική διαστροφή και προσωπική ωφέλεια , καταγγέλθηκε, σπιλώθηκαν υπολήψεις και ο Σύλλογος μπήκε σε περιπέτεια αλλά και οικονομική αιμορραγία .

Και παρά τα όλα αυτά δεν υπήρξε η συνδικαλιστική γενναιότητα όχι να ζητηθεί συγνώμη, αλλά να ανακοινωθεί, να γνωστοποιηθεί η αθώωσή των, για την ιστορία του Συλλόγου.

 Ρόζης Παναγιώτης

 Γασίτης 28ης ΓΑΣ , Περιφέρειας Πατρών